|  |
| --- |
| ΕΚΑΕΡΓΑΤΟΫΠΑΛΛΗΛΙΚΟ ΚΕΝΤΡΟ ΑΘΗΝΑΣ |

**Ταχ. Διεύθ.:** Γ’ Σεπτεμβρίου 48Β, 104 33, Αθήνα ■ **Τηλ.:** 210 88 36 918 ■

■Web Site: **www.eka.org.gr** ■ e-mail:**eka.press@gmail.com** ■

 Αθήνα, 11/1/2024

**ΔΕΛΤΙΟ ΤΥΠΟΥ**

Το Εργατικό Κέντρο Αθήνας καταδικάζει το νομοσχέδιο για την ιδιωτικοποίηση της τριτοβάθμιας εκπαίδευσης και καλεί την κυβέρνηση να το αποσύρει. Αυτό το νομοσχέδιο αφορά άμεσα όλους τους εργαζόμενους, αφού υψώνει νέα άδικα τείχη στη μόρφωση των παιδιών μας.Το ποιος θα καταφέρνει να σπουδάσει κρίνεται ακόμα περισσότερο από την τσέπη κάθε εργατικής οικογένειας.

Υποβαθμίζεται η αξία των πτυχίων των δημόσιων πανεπιστημίων, με αποτέλεσμα να μεγαλώσουν οι στρατιές των ανέργων και η εκμετάλλευση με μισθούς πείνας, αφού τα πτυχία δεν θα εξασφαλίζουν ουσιαστικά επαγγελματικά δικαιώματα.

Παράλληλα με όλα αυτά, η συνεχώς αυξανόμενη **ΑΚΡΙΒΕΙΑ** έχουν κάνει το κόστος της ζωής μας δυσβάσταχτο. Στη μεγάλη φοροληστεία, στα πανάκριβα τρόφιμα και στην ενέργεια, στις μεταφορές, στα πανάκριβα ενοίκια, θα έρθει να προστεθεί και η εκτόξευση του κόστους της εκπαίδευσης των παιδιών μας. Μαζί με τα ακριβά ενοίκια και τα καθημερινά έξοδα διαβίωσης, την αγορά συγγραμμάτων και υλικών εργαστηρίων που πληρώνουν οι φοιτητές και οι γονείς τους σήμερα, θα προστεθούν και τα πανάκριβα δίδακτρα. Τα “φοιτητοδάνεια” θα προσθέσουν μια ακόμα θηλιά στις εργατικές οικογένειες.

Οι μόνοι κερδισμένοι από το νομοσχέδιο είναι οι κολεγιάρχες από την πώληση πτυχίων, το κράτος από την περικοπή δαπανών για την παιδεία και οι εργοδότες που θέλουν απαξιωμένα πτυχία για φθηνότερο επιστημονικό εργατικό δυναμικό.

Αυτό που πραγματικά έχουμε ανάγκη για μας και τα παιδιά μας, **είναι το αποκλειστικά δημόσιο, πραγματικά δωρεάν πανεπιστήμιο**, που θα διασφαλίζει υψηλού επιπέδου σπουδές και θα ενσωματώνει στο πτυχίο την δυνατότητα πλήρους πρόσβασης στο επάγγελμα. Αυτό που είναι επιτακτικό και υποχρέωση της κυβέρνησης είναι να αυξήσει άμεσα την κρατική χρηματοδότηση για τις πραγματικές ανάγκες φοιτητών- εργαζομένων στα πανεπιστήμια, για την βελτίωση της υλικοτεχνικής υποδομής και των υποδομών, για την ουσιαστική βελτίωση των σπουδών.

Το ΕΚΑ απευθύνει κάλεσμα σε όλα τα σωματεία μέλη του, να καταδικάσουν το απαράδεκτο νομοσχέδιο και να απαιτήσουν από την κυβέρνηση να το αποσύρει. Ταυτόχρονα στηρίζουμε τους δίκαιους αγώνες των φοιτητικών συλλόγων και των μαθητικών συμβουλίων και καλούμε όλα τα σωματεία της Αθήνας να είναι σε αγωνιστική ετοιμότητα για να δώσουμε μαζική μαχητική απάντηση.

**Το Δ.Σ.**